RADIOGRAPHIC PARAMETERS OF SPINE CORONAL PLANE BEFORE AND AFTER THE SURGICAL ADOLESCENT IDIOPATHIC SCOLIOSIS CORRECTION
Authors: Saniukas Kęstutis , Bernotavičius Giedrius , Karmonaitė Irena , Zagorskis Rimantas 
Published: October 2016

Reikšminiai žodžiai: koronarinis balansas, jaunatvinė idiopatinė skoliozė, žemiausio fiksuoto slankstelio nuokrypis, viršūninio slankstelio pasivertimas, Kobo kampas. Skoliozė – tai trijų dimensijų stuburo deformacija, apibūdinama kaip šoninis stuburo iškrypimas koronarinėje plokštumoje daugiau kaip 10°. Operacinis gydymas rekomeduojamas jaunuoliams, kai Kobo kampas viršija 45°–50°. Chirurginio gydymo esmė – saugi derotacija, lemianti stuburo balanso atkūrimą, o ne maksimali stuburo korekcija koronarinėje plokštumoje. Tikslas. Įvertinti radiologinius stuburo koronarinės plokštumos parametrus prieš ir po chirurginio jaunatvinės idiopatinės skoliozės (Lenke 1 tipo) gydymo. Tyrimo medžiaga ir metodai. Tiriamieji – 46 pacientai, chirurgiškai gydyti dėl jaunatvinės idiopatinės skoliozės (Lenke 1 tipo) bei stebėti 2 metus. Visi operuoti vienoje ligoninėje. Dviejų krypčių rentgenogramos stovint buvo atliktos prieš operaciją ir iškart po jos bei praėjus 1,3 mėnesio ir 2 metams po operacijos. Naudojantis jomis ir norint įvertinti stuburo išsilyginimą koronarinėje plokštumoje, buvo apskaičiuotas Kobo kampas, koronarinis balansas ir šoninio lenkimo testo, kuris atliktas tik prieš operaciją, rezultatai. Norint įvertinti nefiksuotų slankstelių pokyčius po operacijos, vertintas žemiausio fiksuoto slankstelio kampas ir viršutinis viršūninio slankstelio pasivertimas. Duomenys apdoroti SAS ir „Microsoft Excel 2013“ programomis. Rezultatai. 40 moterų ir 6 vyrai, sergantys jaunatvine idiopatine skolioze, buvo įtraukti į šią studiją. Vidutinis pacientų amžius – 14,1 metų. Vidutinė korekcija po operacijos krūtininėje stuburo dalyje buvo 32,76° (santykinė korekcija 65,04 proc.), juosmeninėje – 27,41° (69,66 proc.). Per dvejus metus po operacijos buvo prarasta 0,27° ± 4,52° (tai 1,53 proc. pasiektos korekcijos, p &lt; 0,05) pasiektos krūtininėje stuburo dalyje bei 1,61° ± 5,55° (13,48 proc., p &lt; 0,05) juosmeninėje. Korekcija krūtininėje stuburo dalyje buvo 38,85 proc. didesnė (p &lt; 0,05) nei prognozuota pagal šoninio lenkimo testo rezultatus. Koronarinis balansas buvo pagerintas 3,62 mm pacientų su subalansuotu stuburu prieš operaciją grupėje, bet suprastėjo 7,67 mm pacientų, prieš operaciją buvusių su subalansuotu stuburu, grupėje. Buvo rasta silpna koreliacija (rs = 0.34668 ir p-valu = 0.0183) tarp žemiausio fiksuoto slankstelio kampo bei nefiksuotų slankstelių skaičiaus. Išvados. Pooperacinės Lenke 1 tipo skoliozės gydymo išeitys negali būti nustatytos pagal linkio kryptį. Laikotarpiu po operacijos dalis per operaciją pasiektos korekcijos prarandama, žymiau tai pastebima juosmeninėje stuburo dalyje. Matuoti koronarinį balansą iš karto po operacijos nėra būtinybės, nes tai kliniškai nėra svarbu. Fiksuotas segmentas virš nefiksuoto segmento gali pakeisti nefiksuoto segmento biomechaniką. Šoninio lenkimo testas galėtų turėti vertės prognozuojant būsimos operacijos rezultatus juosmeninėje dalyje, tačiau krūtininėje dalyje šis testas prognostiškai nepatikimas, nes pasiekiama didesnė, nei tikėtasi, korekcija.